Агенцијата за заштита на правото на слободен пристап до информациите од јавен карактер, врз основа на член 109 став 1 и 2 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и согласно одредбите на Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од В.А од Прилеп, поднесена против Министерството за култура на 13.02.2024 година го донесе следното

**Р Е Ш Е Н И Е**

Жалбата од В.А од Прилеп, поднесена против Министерството за култура, заведена во архивата на Агенцијата за заштита на правото на слободен пристап до информациите од јавен карактер под бр.08-25 на 12.02.2024 година **СЕ ОТФРЛА како недопуштена**.

**О Б Р А З Л О Ж Е Н И Е**

## В.А од Прилеп, како што е наведено во Жалбата, на 05.01.2024 година, преку електронска пошта поднел Барање за пристап до информации од јавен карактер до Министерството за култура, со кое побарал по е-маил да му се достави електронски запис од следната информација:

„1. Договорите за користење на простор во објекти во сопственост на Министерството за култура во Прилеп и договорите за користење на објекти во сопственост на Министерството за култура во Прилеп склучени во периодот од 1-ви јануари 2005 до 5-ти јануари 2024“.

На 07.02.2024 година Барателот на информацијата поднесе Жалба заведена во Агенцијата под арх. бр. 08-25, со образложение дека не добил одговор на поднесеното Барање. Во прилог на Жалбата не е доставено Барањето поднесено до Министерството за култура туку Барањето поднесено до Општина Прилеп.

Постапувајќи по наведената Жалба, Агенцијата за заштита на правото на слободен пристап до информациите од јавен карактер истата ја отфрли како недопуштена, поради следното:

Агенцијата за заштита на правото на слободен пристап до информациите од јавен карактер, при разгледувањето на Жалбата воочи дека во прилог на истата до Агенцијата доставено е Барање кое е насловено до Општина Прилеп, додека во Жалбата стои дека Барањето е поднесено до Министерството за култура, што истата ја прави недопуштена.

На 12.02.2024 година, Агенцијата со допис преку електронска пошта на Барателот му укажа на овој недостаток.

Истиот ден, на 12.02.2024 година, Барателот на информации преку електронска пошта достави допис во кој наведува: “...Само технича е грешката во насловот до, наместо Министерство за култура, стои до Општина Прилеп...“.

И покрај неотстранетиот недостаток, Агенцијата на Барателот му укажува дека и доколку жалбата би била уредна, истата е ненавремена, поради тоа што е поднесена по истекот на законскиот рок.

 Во однос на пропуштените рокови за постапување, Агенцијата на Жалителот му укажува на следното:

Во член 21 став 1 од Законот за слободен пристап до информации од јавен карактер е утврдено дека: „Имателот на информацијата е должен веднаш да одговори по Барањето на Барателот, а најдоцна во рок од 20 дена од денот на приемот на Барањето“.

Во член 22 став 3 од Законот за слободен пристап до информации од јавен карактер е утврдено дека: „ако Имателот на информацијата не постапи во рокот од ставот (1) на овој член, барателот на информацијата може да поднесе жалба до Агенцијата“.

Доколку, Имателот на информации не постапи согласно погоренаведените членови од Законот, се смета дека Барањето е одбиено, по што Барателот има право да поднесе жалба до Агенцијата **во рок од 15 дена**, согласно член 27 од Законот за слободен пристап до информации од јавен карактер.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**

Подготвил: Инџи Хоџа

Контролирал: Цветан Станоески

Одобрил: Исамед Сељмани

Доставено до:

- архива на Агенцијата

- жалителот/барател на информацијата

- имател на информацијата